KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston ehdotukseen neuvoston asetuksen (EY) N:o 2223/96 muuttamisesta EKT-95:n käytön osalta jäsenvaltioiden alv:oon perustuvaan omaan varaan suorittamien maksuosuuksien määrittämisessä

1. Taustaa

Euroopan parlamentille ja neuvostolle toimitettu ehdotus (KOM(2000)583, COD 2000/0241) 20. syyskuuta 2000

Euroopan parlamentin lausunto (ensimmäinen käsittely): 3. huhtikuuta 2001

Neuvoston yhteisen kannan hyväksyminen: 16. heinäkuuta 2001

2. Komission ehdotuksen tarkoitus

Uusi Euroopan kansantalouden tilinpito- ja aluetilinpitojärjestelmä (jäljempänä EKT-95) otettiin käyttöön asetuksella 2223/96. Siinä määrättiin kuitenkin, että EKT-95:ttä ei sovelleta talousarvioon ja omiin varoihin liittyviin tarkoituksiin, vaan niihin varten sovelletaan aikaisempaa EKT-79:ää niin kauan kuin omista varoista tehty päätös 94/728/EY on voimassa.

Yksi näistä talousarvioon liittyvistä tarkoituksista on alv-tulojen mukauttaminen, joka on tehtävä laskettaessa jäsenvaltioiden alv:oon perustuvaan EU:n talousarvion omaan varaan suorittamia maksuosuuksia, koska yhdenmukaistettua alv-kantaa ei ole, vaan jäsenvaltiot voivat vahvistaa oman veroasteensa ja päättää mihin tavaroihin ja palveluihin sitä kansallisten vaatimusten mukaisesti sovelletaan.

Kun jäsenvaltiot alkoivat soveltaa EKT-95:tä säännönmukaisten kansantalouden tilinpitotietojen keruuseen, syntyi tilanne, jossa ETK-79:n tietoja ei enää ollut saatavana tai niitä voitiin saada vain kohtuuttomin kustannuksin ja epäluotettavina. Lisäksi komission yksiköt varmistivat, ettei EKT-95:n soveltamisella kyseiseen tarkoitukseen ole vaikutusta jäsenvaltioiden maksuosuuksien tasoon (mitä korostetaan Euroopan parlamentin tekemässä ensimmäisessä, hyväksyttävissä olevassa tarkistuksessa) ja että komissio voi EKT-95:ttä käyttämällä tarkastaa jäsenvaltioiden alv-ilmoitukset yhtä tehokkaasti kuin ennen.

Komission ehdotuksen tarkoituksena on yksinkertaisesti muuttaa tätä asiaa koskevaa määräystä asetuksessa 2223/96, jotta uusia EKT-95:een perustuvia tietoja voidaan käyttää.

Sillä välin on myös hyväksytty uusi omia varoja koskeva päätös N:o 2000/597/EY, joka tulee voimaan 1 päivänä tammikuuta 2001 edellyttäen, että ratifiointiprosessi saadaan ajoissa päätökseen.

3. Yhteistä kantaa koskevat huomautukset

3.1 Yleistä

Euroopan parlamentti ehdotti ensimmäisessä käsittelyssä kolmea tarkistusta, joihin neuvoston yhteisessä kannassa on annettu huomautukset. Komissio hyväksyi tarkistuksen 1, joka otettiin yhteiseen kantaan, mutta ei tarkistuksia 2 ja 3, joita ei ole hyväksytty myöskään neuvoston yhteisessä kannassa.

Tarkistus 2 tarkoittaisi uutta johdantokappaletta, jonka mukaan komission olisi toimitettava vuosittain parlamentille ja neuvostolle kertomus, joka sisältää omien varojen keruuta, seuraavan varainhoitovuoden omien varojen arvioitua tasoa ja ajankohtaisia omien varojen järjestelmään liittyviä ongelmia koskevan tilannekatsauksen. Komissio on periaatteessa samaa mieltä parlamentin tarkistuksesta ja suuri osa näistä parlamentin pyytämistä tiedoista toimitetaan jo. Lisäksi komission yksiköt ovat olleet esittelijä Jutta Haugiin yhteydessä keskustellakseen kertomuksen muodosta, sisällöstä ja ajoituksesta. Komissio on kuitenkin neuvoston kanssa samaa mieltä siitä, että kyseessä oleva puhtaasti tekninen asetus ei ole oikea väline talousarviota koskevien määräysten säätämiseksi. Tämän puhtaasti tilastollisen ehdotuksen oikeudellisena perustana on 285 artikla ja sen hyväksymisessä edellytetään yhteispäätösmenettelyä ja neuvoston määräenemmistöä, kun taas talousarviota koskeva lainsäädäntö kuuluu pelkästään neuvoston toimivaltaan ja sen hyväksymisessä edellytetään yksimielisyyttä.

Tarkistus 3 tarkoittaisi uuden, kolmannen johdantokappaleen lisäämistä: "sekä katsoo, että omien varojen keruuta ja seuraavan varainhoitovuoden omien varojen tasoa koskeva tilannekatsaus olisi otettava talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen liitteessä III olevan B osan 4 kohdan ensimmäisen alakohdan mukaisen kolmikantakokouksen esityslistalle". Asia ei koske suoraan komissiota, mutta riippumatta siitä, mitä seikkoja tarkistuksen puolesta ja vastaan esitetään, komissio katsoo, että tarkistuksen hyväksyminen merkitsisi suurta muutosta talousarvion poliittista hallinnointia koskeviin nykyisiin toimielinten välisiin järjestelyihin, mitä ei tietenkään tule toteuttaa tilastojen käytöstä annetulla puhtaasti teknisellä asetuksella.

3.2 Euroopan parlamentin tarkistuksia koskevat päätökset ensimmäisen käsittelyn jälkeen

3.2.1 Komissio hyväksyy ja sisällyttää yhteiseen kantaan

Tarkistuksessa 1 ehdotetaan uutta johdantokappaletta: "Uuteen Euroopan kansantalouden tilinpito- ja aluetilinpitojärjestelmään (EKT-95) perustuvien tietojen käyttäminen alv:oon perustuvan oman varan määrittämiseen ei vaikuta omien varojen tasoon eikä niiden jakautumiseen jäsenvaltioiden kesken". Komissio on ilmoittanut kaikissa asiaan liittyvissä parlamentin ja neuvoston kokouksissa hyväksyvänsä tämän lisäyksen, kuten myös neuvosto on ilmoittanut yhteisessä kannassaan. Komissio ei ole virallisesti esittänyt tarkistettua luonnosta ehdotetusta asetuksesta pelkästään tämän lisäyksen vuoksi, koska sen merkitys on vähäinen verrattuna kahteen muuhun esitettyyn tarkistukseen.

3.2.2 Komissio hyväksyy, mutta ei sisällytä yhteiseen kantaan (komission kanta)

Ei ole.

3.3 Neuvosten esittämät uudet säännökset ja komission kanta.

Ei ole.

3.4 Yhteisen kannan (ja komission kannan) hyväksymisessä esiintyneet komiteamenettelyyn liittyvät ongelmat

Ei ole.

4. Päätelmä

Komissio yhtyy täysin neuvoston yhteiseen kantaan, jonka mukaan ensimmäinen tarkistus hyväksytään, mutta ei toista, eikä kolmatta tarkistusta.